## Carlos Mazón: “Hem mobilitzat més de 1.051 milions d’euros per a la reconstrucció social i econòmica després de les riuades”

*** Remarca que la Generalitat ha compromés fins ara 23,88 milions d’euros al dia en diverses actuacions per a pal·liar els efectes de les inundacions
* Destaca “l’agilitat” del Consell per a desenrotllar accions que han permés abonar ajudes directes, restaurar carreteres, habilitar centres de salut, recuperar l’activitat lectiva de l’alumnat o reparar depuradores
* Recalca que ja s’han abonat 72,1 milions d’euros en ajudes directes a famílies, 33,2 milions d’euros per a empreses i indústries i 6,8 milions d’euros tramitats per a vivendes**

**València.**

El president de la Generalitat, Carlos Mazón, ha subratllat que s’han mobilitzat “més de 1.051 milions d’euros per a la reconstrucció social i econòmica” en el desplegament més gran de tota la història de la Generalitat per a pal·liar els efectes de les riuades del 29 d’octubre passat.

Una xifra que suposa 23,88 milions d’euros diaris compromesos fins ara en ajudes directes, contractes d’emergència i altres actuacions encaminades a ajudar persones, empreses i municipis; reactivar l’economia i l’ocupació; reconstruir infraestructures; facilitar l’accés a recursos socials, educatius i sanitaris, o actuar en la neteja i retirada de residus o vehicles, entre altres.

El cap del Consell ha destacat l’“agilitat” per a avançar en el pla ‘Recuperem València’ amb l’execució, el pagament i l’activació de les accions urgents, que han permés “abonar ajudes directes a famílies, restaurar carreteres, habilitar centres de salut, recuperar l’activitat lectiva de l’alumnat o reparar depuradores i connectors”.

Mazón ha assenyalat el compromís de la Generalitat per posar en marxa mecanismes dirigits a les persones damnificades, com ara “exempcions fiscals o ajudes directes d’un màxim de 6.000 euros per a famílies”. D’estes últimes, ja s’han abonat 72,1 milions d’euros, així com 6,8 milions d’euros ja tramitats del paquet d’ajudes per a vivendes.

Igualment, el cap del Consell també ha valorat els 33,2 milions d’euros per a empreses comercials, turístiques, de servicis i un altre tipus d’activitats, així com indústries afectades per les riuades, amb l’objectiu d’afavorir el manteniment de l’ocupació i la reactivació de l’activitat econòmica.

El president ha explicat que la Generalitat ha mobilitzat “tots els recursos de les conselleries, les seues capacitats administratives i de gestió”, al mateix temps que ha assegurat que “no pararem, perquè sabem que queda molt per fer”.

Fecha: 15/12/2024